**Vedlegg 1**

**KRAVSPESIFIKASJON**

**FONDSLEDELSE OG FINANSIELL RÅDGIVNING/INVESTERINGSRÅDGIVNING**

Innhold

[1. INFORMASJON OM FONDET 3](#_Toc53573935)

[1.1. Fondets historikk/målsetting 3](#_Toc53573936)

[1.2. Fondets status per 31.07.2020 3](#_Toc53573937)

[1.3. Rebalansering/uttak - omfang av transaksjoner 3](#_Toc53573938)

[1.4. Seleksjon – verdipapirer 4](#_Toc53573939)

[1.5. Fondets ledelse 4](#_Toc53573940)

[2. LØSNINGSBESKRIVELSE 4](#_Toc53573941)

[2.1. Hovedansvarlig fondsledelse 4](#_Toc53573942)

[2.2. Hovedansvarlig finansiell rådgivning/investeringsrådgivning 5](#_Toc53573943)

[2.3. Øvrige krav til tjenesteleveransen, forventninger til leverandøren 5](#_Toc53573944)

[2.4. Rapporteringsløsning 5](#_Toc53573945)

# INFORMASJON OM FONDET

## 1.1. Fondets historikk/målsetting

Bærum kommunes forvaltningsfond (BKFF) ble etablert i juni 2000 og er et kommunalt fond. Fondet utgjør kommunens langsiktige aktiva og er en integrert del av kommunens virksomhet. Fondets regnskap legges inn i kommuneregnskapet, og resultatene av forvaltningen rapporteres via kommunedirektøren til politisk nivå/kommunestyret. Fondets grunnkapital er på 1,5 mrd med en bufferkapital på 1,2 mrd per 31.12.2019.

Finansforvaltningen i kommunen reguleres av vedtatt finansreglement, sist vedtatt av kommunestyret i 2016. Det legges opp til en revidering av finansreglementet i løpet av årsskiftet 2020/2021.

Forvaltningen skal ivareta hensynet til sosiale rettigheter, miljø og etiske forretningsprinsipper. Dette i samsvar med blant annet UN Global Compact – 10 prinsipper for samfunnsansvarlig adferd. I tillegg innbefatter forvaltningen ekskludering av «stygge våpen», tobakk og kull. FNs bærekraftmål vil bli vektlagt sterkere i forestående revisjon av kommuneplanen og finansreglementet.

Målsettingen er å skape en langsiktig avkastning som kommer Bærums innbyggere til gode. Det budsjetteres med et årlig uttak på ca. 30 millioner kroner til kommunens investeringsbudsjett. Beløpet er fastsatt hensyntatt opprettholdelse fondets realverdi over tid. Årlige svingninger i avkastning føres mot fondets bufferkapital.

## 1.2. Fondets status per 31.07.2020

Fondets verdi per 31.07.2020 var 2 716 millioner kroner med følgende plasseringer:

* 1 152 mill. i globale aksjefond og
* 1 565 mill. i norske rentepapirer.

Forvaltningen av aksje – og obligasjonsporteføljene er satt ut til følgende eksterne forvaltere:

* DNB (diskresjonært forvaltningsmandat - rentepapirer)
* Nordea (diskresjonært forvaltningsmandat - rentepapirer)
* KLP (indeksfond og valutasikring - aksjer)

Fondet har i tillegg følgende gjeldende avtaler med eksterne tjenesteleverandører

* Grant Thornton Norway (regnskapstjenester\*)
* RSM Norge (kontrolltjenester)
* Mercer Norge AS (fondsledelse og investeringsrådgivning)

\*) Regnskapsføring for fondet gjøres p.t. med utgangspunkt i forvalterrapporter.

## 1.3. Rebalansering/uttak - omfang av transaksjoner

Fondets aktiva allokering er 40% i globale aksjer og 60% i obligasjoner. Det er fastsatt en rebalanseringsstrategi på +/- 3 poeng fra strategisk vekt. Vurdering og eventuell gjennomføring av en rebalansering skjer hver 3. måned for å opprettholde markedsverdien innenfor vedtatt strategi.

I november/desember gjennomføres det årlige uttaket fra fondet til kommunekassen i samsvar med vedtatt budsjett. Dette skjer ved salg av aktiva tilpasset fondets strategi.

Øvrige transaksjoner (kjøp/salg) utføres av forvalterne i henhold til fastsatt mandat.

## 1.4. Seleksjon – verdipapirer

Dagens forvaltning av aksje – og obligasjonsporteføljene er satt ut til forvaltere etter en forutgående prosess i samsvar med offentlige anbudsanskaffelser. I henhold til forskrift om offentlig anskaffelser §2-4 e, er enkelte finansielle tjenester unntatt lov om offentlig anskaffelser. Bærum kommune legger opp til at også fremtidig anskaffelser av finansielle instrumenter og papirer skal utsettes for konkurranse, men at konkurransemomentet kan ivaretas mer fleksibelt og hensiktsmessig innenfor rammen av §2-4e.

Dette kan blant annet skje ved at investeringsrådgiver foretar fondsseleksjon i nær dialog med oppdragsgiver innenfor vedtatte investeringsstrategi/rammer. Leverandørene inviteres til å beskrive en løsning for seleksjon, som ivaretar konkurransemomentet og dialogen som skissert.

## 1.5. Fondets ledelse

På administrativt nivå er det etablert et lederteam for fondet ledet av kommunens finansforvalter. Et normalt driftsår innebærer 6-8 ordinære møter i lederteamet for fondet. Det kan også påregnes enkelte ad hoc møter, samt tilrettelegging og deltagelse ved lederteamets årlige møter med forvalterne.

Ved oppstart av avtalen vil det bli utarbeidet en instruks for hovedansvarlig fondsledelse og for hovedansvarlig finansiell rådgivning/investeringsrådgivning

Bærum kommune forventer at leverandørens aktuelle medarbeidere i utførelsen av oppdrag for kommunen oppfyller kravene til høy etisk standard. Dette i tråd med Bærum kommunes etiske retningslinjer.

# 2. LØSNINGSBESKRIVELSE

Formålet med anskaffelsen er å etablere en avtale om daglig ledelse av forvaltningsfondet og finansiell rådgivning/investeringsrådgivning tilknyttet fondet. Videre ønsker kommunen å kunne forespørre annen finansiell rådgivning etter behov, for eksempel innenfor likviditets- og gjeldsforvalning. Bærum kommune anser seg som en ikke-profesjonell kunde i henhold til MiFID-direktivet.

Bærum kommune ønsker en løsning hvor det tydelig fremkommer hvem leverandøren foreslår som hovedansvarlig for henholdsvis tjenesten “fondsledelse” og hovedansvarlig for tjenesten “finansiell rådgivning/investeringsrådgiving”. Ut over dette legges opp til at leverandøren utformer en løsningsbeskrivelse av oppdraget, som minimum svarer ut punktene under “øvrige krav til tjenesteleveransen, forventninger til leverandøren”, samt punktet for “rapporteringsløsning”.

## 2.1. Hovedansvarlig fondsledelse

Fondsledelse innebærer å ha den daglige ledelse og oppfølging av forvaltningsfondet, herunder forberede saker, agenda og skrive referater i forbindelse med møter i fondet. Det innebærer blant annet å overvåke at forvaltningen skjer i.h.t. lover og regler, kommunens gjeldende finansreglement, rutinebeskrivelser og administrative vedtak. Det innebærer videre å følge opp hvordan mandatene forvaltes av de eksterne forvalterne, og beregne risiko i den faktiske forvaltningen og rapportere om utviklingen.

## 2.2. Hovedansvarlig finansiell rådgivning/investeringsrådgivning

Gi habile råd i finansielle spørsmål knyttet til forvaltning av fondets midler innenfor kommunens fastsatte rammer.

## 2.3. Øvrige krav til tjenesteleveransen, forventninger til leverandøren

1. Bidra til tett kommunikasjon mellom kommunens kontaktperson og leverandøren representert ved de hovedansvarlige.
2. Sørge for effektiv drift av fondet, velfungerende kontrollrutiner og regnskapsføring, rettidig og pålitelig rapportering, samt varsle/initiere endringer ved behov.
3. Gi råd og fremme forslag til forbedringer for å sikre god kvalitet på kommunens finansielle rapportering.
4. Oppdatert på aktuell lovgivning, finansmarkeder og aktører, og informere oppdragsgiver om utfordringer/endringer.
5. Rådgi hvordan kommunen bør tilpasse seg for å møte forventet regulatorisk og markedsmessig utvikling.
6. Fremme forslag til investeringsstrategi i samsvar med forvaltningsfondets mål for avkastning og risiko, og utarbeide investeringsmandater.
7. Forestå seleksjon av forvaltere og fond/verdipapirer, for deretter å fremme forslag ovenfor kommunen.
8. Overføring av kompetanse og erfaring til kommunen
9. Ved behov gi råd/innspill til utforming av kommunens samlede finansreglement. Kommunens finansreglement omfatter rammer for kortsiktig likviditet, gjeld og langsiktige plasseringer.
10. Andre finansielle oppdrag etter behov kan være knyttet til blant annet kommunens likviditets- og gjeldsforvaltning.

## 2.4. Rapporteringsløsning

Bærum kommune ønsker tilgang til hensiktsmessige rapporter for forvaltningsfondet, samt at fondets historikk blir ivaretatt. Videre kan dynamisk tilgang til rapporteringsløsningen være interessant. Kommunen skal til enhver tid eie fondets data og få disse overført ved behov.

Helhetlig rapportering forutsettes innlevert innen den 13. hver måned.